Bentley
Bentley Motors Limited on Briti autotootja, mis tegeleb suuresti käsitööna valmivate luksusautode kujundamise, arendamise ja tootmisega. See on Volkswagen AG tütarettevõte. Kuigi praegu on peakorter Crewe's Cheshire'i krahvkonnas, asutati Bentley Motors Limited 18. jaanuaril 1919 hoopis Cricklewoodis Põhja-Londonis. Selle asutas W. O. Bentley. Suure Depressiooni ajal sattus Bentley raskustesse, 1931. aastal võttis firma üle Rolls-Royce Limited. Alates 1931. aastast kuni ülevõtmiseni Volkswageni poolt olidki Bentley autod sportlikumad variandid Rolls-Royce'i mudelitest. 1971. aastal ostis raskustesse sattunud Rolls-Royce'i ära Suurbritannia valitsus, 1973. aastal aga Rolls-Royce'i autodivisjon Rolls-Royce Motors koos Bentleyga müüdi, mille 1980. aastal ostis Vickers plc. 1998. aastal otsustas Vickers Rolls-Royce'i autodivisjoni ära müüa. Eeldati, et uueks omanikuks saab 340 miljonit naelsterlingit maksnud BMW, kuid Volkswagen AG tegi pakkumise 430 miljonile, ostes sellega endale Rolls-Royce'i autodisainid, mudelinimetused ja tootmisvahendid, kuid mitte Rolls-Royce'i nime ja logo, mis jäid Rolls-Royce'i lennukimootorite divisjonile. Kuid Vickers oli juba 1994. aastal sõlminud BMWga lepingu Rolls-Royce/Bentley uuele, 1998. aastal tootmisesse minevale autopaarile mootorite tarnimiseks: Rolls-Royce Silver Seraph pidi saama BMW 750i 5,4-liitrise vabalthingava V12-mootori, Bentley Arnage aga BMW 4,4-liitrise topeltturboga V8. Lepinguga oli aga BMWl õigus leping 12-kuuse etteteatamisajaga üles öelda, mis ei oleks olnud piisav, et Volkswagen saaks autod ümber projekteerida. Kui BMW ostis 40 miljoni naela eest endale Rolls-Royce'i nime ja logo, sõlmisid BMW ja Volkswagen lepingu, mille kohaselt kuni 2002. aastani sai Volkswagen endale ajutise õiguse Rolls-Royce'i nime ja logo kasutada ning BMW jätkas mootorite tarnimist. 1. jaanuarist 2003 jäi aga Bentley Volkswagenile, kuid Rolls-Royce läks BMW-le. Ka Rolls-Royce'i Crewe'i tehas jäi Volkswagenile, kus hakati Bentley autosid tootma, Rolls-Royce aga kolis Goodwoodi Lääne-Sussexi krahvkonnas. Endine Rolls-Royce'i 6,75-liitrine V8-mootor, mida kasutasid Bentley teised mudelid (Turbo RT, Azure, Continental R/T) jäi Volkswagenile, 1999. aastal sai selle endale ka Arnage, mudelina Red Label; BMW mootoriga mudeli (Green Label) tootmine lõppes juba 2000. aastal. Rolls-Royce Silver Seraphi tootmine lõpetati peale BMW ja Volkswageni koostöö lõppu 2002. aastal, selle vahetas välja uus Rolls-Royce Phantom, mis hakkas kasutama uut BMW V12-mootorit. 2002. aastal, kuninganna Elizabeth II 50. troonijuubeli puhul, toodeti talle kahes eksemplaris limusiin Bentley State Limousine. Välja lasti ka uus Volkswageni käe all projekteeritud autoseeria, mis kasutas Volkswageni W12-mootorit. Seeria esimeseks autoks oli 2003. aastal tootmisse läinud Continental GT kupeega, sellele järgnesid 2005. aastal Continental Flying Spur sedaan ja 2006. aastal Continental GTC kabriolett. Rolls-Royce'i-põhiste Arnage'i ja Azure'i tootmine lõpetati 2009. aastal. Arnage'i vahetas välja uus Mulsanne. Bentley Arnage R Bentley Azure Bentley Mulsanne Bentley Bentayga (2020) Bentley autosid müüvad edasimüüjad üle maailma. 2020. aastal müüs Bentley 11 206 autot. Suurimaks turuks oli USA, kus müüdi 3035 autot (27% kogutoodangust), teisele kohale jäi Hiina 2880 autoga ning kolmandaks Euroopa (2193 autot).